Jozef Stümpel

Seurajoukkueissa

Stümpel aloitti pääsarjauransa Tšekkoslovakian pääsarjassa pelanneessa slovakialaisjoukkueessa HK Nitrassa, jossa pelasi kauden 1990–1991. Boston Bruins varasi hänet toisella kierroksella numerolla 26 1991 varaustilaisuudessa. Kauden 1991–1992 Stümpel pelasi pääasiassa 1. Bundesliigassa Kölner Haien riveissä, mutta loppukaudesta pelasi myös viisi ottelua NHL:ssä Bostonissa. Seuraavalla kausi oli Stümpelin ensimmäinen kokonainen Pohjois-Amerikassa. Hän pelasi sekä Bostonissa että AHL-liigan Providence Bruinsissa, jossa teki peräti 92 pistettä 56 ottelussa.
Lopullisesti Stümpel vakiinnutti paikkansa Bostonin kokoonpanossa kaudella 1994–1995, jolloin hänen ei tarvinnut enää pelata farmijoukkueessa. Kauteen vaikutti kuitenkin NHL:n työsulku, joten alkukauden Stümpel pelasi DEL-liigassa pelanneessa Kölner Haiessa. Kaudella 1996–1997 Stümpel teki 76 pistettä ja oli Bostonin paras pistemies. Ennen seuraavan kauden alkua hänet kuitenkin kaupattiin Sandy Mogerin kanssa Los Angeles Kingsiin vaihdossa Dmytro H’rystytšiin ja Byron Dafoeen. Ensimmäisellä Kings-kaudellaan Stümpel oli jälleen joukkueensa paras pistemies tehtyään uudet ennätyspisteensä 21+58. Seuraavien kahden kauden ajan Stümpel kärsi loukkaantumisista. Kaudella 1999–2000 hän ei pystynyt pelaamaan 25 ottelussa tyrän ja polviruhjeen takia. Stümpel keräsi silti eniten maalisyöttöjä Los Angelesin joukkueesta. Stümpel ei päässyt Los Angelesin kanssa yhteisymmärrykseen uudesta sopimuksesta, joten Stümpel teki lokakuun alussa kuukauden sopimuksen Slovakian pääsarjassa pelaavan Slovan Bratislavan kanssa. Los Angelesiin Stümpel palasi kuitenkin pian tehtyään joukkueen kanssa uuden monivuotisen sopimuksen.
Kauden 2001–2002 Stümpel kaupattiin takaisin Bostoniin, johon siirtyi myös Glen Murray. Vaihdossa Los Angeles sai Mikko Elorannan ja Jason Allisonin. Bostonissa Stümpel ylitti pelasi jälleen tehokkaasti ylittäen kahdella kaudella 50 pisteen rajan. Hän teki kauden 2002–2003 aikana uransa 500.:nnen pisteen NHL:ssä. Kesällä 2003 Stümpel palasi Los Angelesiin, jonka kanssa teki vuoden sopimuksen. Hänen kautensa Los Angelesissa ei sujunut hyvin, sillä loukkaantumisten vaivaamana hän teki vain 37 pistettä.
Työsulkukauden 2004–2005 Stümpel pelasi Tšekin Extraliigassa Sparta Prahassa. Kesällä 2005 hän teki kaksivuotisen sopimuksen Florida Panthersin kanssa. Floridassa hän jatkoi hyviä otteitaan. Stümpel on ollut tunnetusti hyvä pelintekijä ja kaudella 2006–2007 hän teki 23 maalia, mikä oli hänen yhden kauden ennätyksensä. Kauden jälkeen Stümpel solmi Floridan kanssa kahden vuoden jatkosopimuksen. Kausi 2007–2008 oli kuitenkin pettymys, ja Stümpel teki vain 20 pistettä 52 ottelussa. Florida osti Stümpelin sopimuksen ulos kauden jälkeen.
Kaudeksi 2008–2009 Stümpel siirtyi Venäjän KHL-liigassa pelaavaan Barys Astanaan, jossa hän pelasi myös seuraavan kauden ollen joukkueen varakapteeni. Kauden 2010–2011 Stümpel pelasi Dinamo Minskissa, jonka kapteenina hän toimi. Seuraavaksi kaudeksi Stümpel siirtyi HK Spartak Moskovaan. Moskovassa hän pelasi joulukuun loppuun, jolloin hänen sopimuksensa purettiin. Tammikuun puolivälissä Stümpel teki kuun loppuun asti kestävän sopimuksen Slovakian pääsarjan HK Nitran kanssa. 24. tammikuuta 2012 uutisoitiin Stümpelin siirtyneen SM-liigassa pelaavaan Oulun Kärppiin. Stümpel pelasi Kärpissä erityisesti runkosarjan loistavin tehoin, mutta pudotuspeleissä Stümpelin vire heikkeni, ja Kärpät putosikin jo avauskierroksella.
Seuraavat vajaa neljä kautta Stümpel pelasi HK Nitrassa. Kauden 2015–2016 loppupuolella hän siirtyi HK Dukla Trenčíniin. Kauden 2016–2017 Stümpel edusti maan pääsarjassa HK 32 Liptovský Mikulášia.
Kaudet 2017–2018 ja 2018–2019 Stümpel pelasi Slovakian kolmanneksi korkeimmalla sarjatasolla HK 96 Nitran riveissä. Hän teki 14 ottelussa 26 (8+18) pistettä. Hän pelaa kaudella 2019–2020 MSK Ziarin riveissä.